b'\n_START_ARTICLE_\nAnunnaki\n_START_PARAGRAPH_\nAnunnaki on joukko muinaisten sumerilaisten, akkadilaisten, assyrialaisten ja babylonialaisten jumalia. Sumerin kielen sana Anunna tarkoittaa "ne jotka ovat ylh\xc3\xa4ist\xc3\xa4 verta". Alun perin nimitys saattoi viitata jonkin tietyn alueen, esimerkiksi Laga\xc5\xa1in, jumaliin. Akkadin kieless\xc3\xa4 lainasana Anunnaku tarkoitti alempia, maanp\xc3\xa4\xc3\xa4llisi\xc3\xa4 tai maanalaisia jumalia, joiden vastakohtana olivat taivaassa asuvat ylemm\xc3\xa4t jumalat Igigi. Anunnaki-jumalten katsottiin olevan taivaan jumala Anin j\xc3\xa4lkel\xc3\xa4isi\xc3\xa4, ja he ovat alun perin olleet mytologiassa ktoonisia hedelm\xc3\xa4llisyyden jumalia, mutta muuntuneet sittemmin alamaailman seitsem\xc3\xa4ksi pelottavaksi tuomariksi, jotka palvelevat Kuria ja Ere\xc5\xa1kigalia. Esimerkiksi myytiss\xc3\xa4 Inannan laskeutumisesta alamaailmaan Anunnaki esiintyv\xc3\xa4t manalan tuomareina, ja heid\xc3\xa4n lukum\xc3\xa4\xc3\xa4r\xc3\xa4ns\xc3\xa4 on seitsem\xc3\xa4n._NEWLINE_Babylonialaisessa mytologiassa anunnaki oli kaikkien jumalolentojen yhteisnimitys, johon kuuluivat sek\xc3\xa4 maan, taivaan ett\xc3\xa4 manalan jumalat.'